Handlingsplan for tilrettelegging for funksjonshemmede ved Høgskolen i Sør-Trøndelag 2006-2009

1. Innledning

Grunnlaget for arbeidet med utforming av et inkluderende studiemiljø finnes i lover og reguleringer for høyere utdanning i Norge, i allmenne pålegg om universelt utformede omgivelser og i internasjonale konvensjoner. 

Denne handlingsplanen er en videreføring/revisjon av ”Handlingsplan for funksjonshemmede studenter i HiST” vedtatt år 2000.

Med samarbeidsavtalen om opprettelsen av Lucas-senteret i 2002 markerer HiST at det satses offensivt på tilrettelegging for studenter med funksjonsnedsettelse. Lucas-senteret er et samarbeid mellom NTNU, Gjensidige Nor forsikring, SiT og HiST. Samarbeidet skal bidra til faglig utvikling, informasjonsutveksling og praktisk tilrettelegging for å gjøre høyere utdanning og deltakelse i arbedslivet etter endt utdanning tilgjengelig for studenter med redusert funksjonsevne.

2. Overordnede målsettinger og føringer

I Strategisk plan for Høgskolen i Sør-Trøndelag 2005-2010 fremheves det at virksomheten skal ha fokus på menneskeverd, likeverd og medvirkning. 

Målsettingen i den foreliggende planen er at høgskolen skal ha likeverdige tilbud, rettigheter og plikter til alle studenter, og at alle skal ha mulighet til full deltaking og likestilling. Planen trekker fram sentrale områder for høgskolen å arbeide videre med for å sikre slike mål, og dermed gjøre høyere utdanning til en lik mulighet for alle. 

Handlingsplanen har særlig fokus på tiltak for å sikre tilgjengeligheten for studenter som har redusert funksjonsevne. Samtidig vil et arbeid for økt grad av universelle løsninger også ha betydning for arbeidet med å rekruttere medarbeidere med redusert funksjonsevne. HiST ble IA-bedrift våren 2005, og en kan se den foreliggende planen som et ledd i arbeidet med et inkluderende arbeidsliv gjennom fokusering på økt tilgjengelighet. I tillegg vil en høgskole som er tilgjengelig for studenter og ansatte, også være tilgjengelig for besøkende. 

Grunnlaget for handlingsplanen finnes i Strategisk plan for Høgskolen i Sør-Trøndelag, i internasjonale konvensjoner, og i lover og reguleringer for høyere utdanning i Norge.

3. Definisjoner

Funksjonshemming
Definisjonsjonen på funksjonshemming har endret seg over tid og utviklet seg fra en medisinsk forståelse til å dreie seg om relasjonelle forhold. I dnne planen vektlegges at det er omgivelsene som i mange situasjoner skaper  den funksjonshemming som enkeltpersoner erfarer, og at det er omgivelsene en må fokusere på, ikke individet, for å hindre og redusere funksjonhemming. En person med redusert funksjonsevne behøver ikke være funksjonshemmet. Dette vil være avhengig av situasjonen personen befinner seg i. En synshemmet student vil ikke være funksjonshemmet i en muntlig eksamen, men vil kunne være det i en skriftlig eksamen om ikke oppgaveteksten er tilrettelagt for ham. Det er altså situasjonen og måten omgivelsene er utformet på som i stor grad bestemmer om studenten er funksjonshemmet eller ikke. 

Universell utforming

Universell utforming handler om at omgivelsene, inklusive produkter, utformes på en slik måte at de kan benyttes av alle i så stor utstrekning som mulig. Universelt utformede omgivelser vil altså være tilgjengelige for personer med barnevogn eller rollator, for en som er synshemmet, har nedsatt hørsel eller som midlertidig bruker krykker. Universell utforming innebærer på denne måten en inkluderende tilnærming, og er en strategi som har til hensikt å skape omgivelser der alle har like muligheter for aktiv deltakelse.

HiST skal arbeide for å øke graden av universelt utformede omgivelser ved høgskolen. En høgskole som er utviklet etter prinsipper om universell utforming, vil altså være tilgjengelig for de aller fleste, både studenter, ansatte og besøkende.

4. Innsatsområder

Informasjon 

Tilgjengelig informasjon kan være avgjørende for om en potensiell søker virkelig sender en søknad eller ikke. I dag er nettsteder ofte det første møtet med en virksomhet, og det sier seg derfor selv at utforming av og innhold i denne er sentralt. Det må være et mål at alle som søker eller har fått studieplass ved HiST, skal kunne hente informasjon om hvilke muligheter for tilrettelegging høgskolen kan tilby, og om kontaktpersoner og aktuelle prosedyerer, f.eks. for søknad om individuelt tiltak. I denne planen er derfor arbeid med tiltak knyttet til høgskolens hjemmeside et av de prioriterte områdene. 

Pr. idag er det varierende kunnskap om tiltak og tilbud ved Lucas-senteret, og det er nødvendig å tenke gjennom hvordan denne kan nå fram til både studenter og ansatte. Så lenge høgskolen er spredt over et større geografisk område er det spesielt viktig med en enhetlig informasjonsmodell hvor det benyttes  systemer som  er universelle.


Pedagogisk tilrettelegging

Dette området omhandler tiltak i tilknytning til studentens studiehverdag, og som kan bidra til å fjerne noen av de hindringene enkeltstudenter møter i forelesninger, veiledning, egenstudier, praksis eller eksamen. I tillegg til forhold som påpekes her, minnes det om det arbeidet læringsmiljøutvalget gjør, som også er direkte rettet mot nedbygging av funksjonshemmende barrierer.

Forelesningsnotater, lydbåndopptak og lydbøker etterspørres særlig av studenter med dysleksi og synsproblemer, og mange  blir godt hjulpet gjennom slike tiltak. Samtidig er studenter ofte avhengig av faglærernes holdning til å gi ut forelesningsnotater før en forelesning, eller til å la studenten bruke lydbåndopptaker i forelesningssalen. Dette betyr at den enkelte må be lærere om spesielle tjenester, noe som nok kan oppleves som vanskelig for flere. Det bør derfor settes i verk tiltak rettet mot fagpersonalet, for å øke bevisstheten og kunnskapen om hvordan barrierer i undervisningssituasjonen kan reduseres. 

Gjennom Norsk lyd- og blindeskriftsbibliotek (NLB) kan deler av pensumlitteraturen skaffes som lydbok. Utvalget er imidlertid meget begrenset. I juli i år (2005) nedsatte Utdannings- og forskningsdepartementet en arbeidsgruppe under ledelse av Norsk Studentunion. Gruppen skal utrede tiltak for å bedre studiehverdagen for lese- og synshemmede studenter. I tillegg finansierer UFD et eget prosjekt i regi av Pensumtjeneste AS, som vil se spesielt på tilrettelegging av studielitteratur. Dette arbeidet kan få betydning for studenter ved HiST, og kan bli viktig å følge opp lokalt etter hvert. 

Tekniske hjelpemidler. Gjennom samarbeidet med NTNU ved Lucas-senteret, er det lagt stor vekt på utprøving av ulike tekniske hjelpemidler, særlig beregnet på studenter med lese- og skrivevansker, og med syns- og hørselshemminger. HiST har til nå kjøpt lite utstyr og må etter hvert være forberedt på en markant budsjettøkning når det gjelder innkjøp av nødvendige hjelpemidler. I denne planen foreslås det særlig utstyr til bruk av studenter med dysleksi, samt utstyr for å scanne skrevet tekst til tale.

Praksis og eksamen kan by på ekstra utfordringer for noen studenter. Pr. idag finnes det begrenset kunnskap om den erfaring studenter med funksjonsnedsettelse kan ha i tilknytning til praksis. Høgskolen vil likevel vektlegge viktigheten av at fagmiljø og administrasjon er villige til å tenke utradisjonelt og kreativt, slik at studenter med behov for spesiell tilrettelegging kan få gjennomført praksis og eksamen uten at faglige krav reduseres.  

Saksbehandlingsrutiner. HiST.  Det er et overordnet mål at alle studenter som ønsker hjelp med tilrettelegging i løpet av studietiden skal få lik behandling og bli møtt med forståelse, uansett hvilken avdeling de tilhører. Dette er ikke situasjonen i dag. Så lenge HiST ikke har ett felles eksamenskontor er det større fare for ulik tolkning av regelverk, og ulik holdning til studenter med ulike vansker. Det bør arbeides for å få etablert felles tjenester ved organisering av eksamen, samtidig som det blir enighet om felles saksbehandlingsregler. Her må Lucas-senteret være en sentral enhet.

Fysisk tilrettelegging

Høgskolen har begrenset oversikt over den fysiske tilgjengeligheten ved HiST. Det er gjort en kartlegging av deler av arealene ved AHS, men her står fortsatt områder som bibliotek og kantine igjen. En bør arbeide videre med registrering og kartlegging av særlig lokaler som brukes av studenter, med tanke på utbedring mot universelle løsninger. Dette kan handle om å gjøre skilting tydelig for alle, fjerne allergifremkallende gulvbelegg og planter, senke skranker så de blir tilgjengelige også for rullestolbrukere o.l. 

I ulike dokumenter og sammenhenger framhever departementet at ”Ordninga med at 5% av vedlikehandsløyvinga til universitet og høgskuler skal nyttast til tilrettelegging for funksjonshemma studentar, blir ført vidare” (St.meld.nr. 8 Om handlingsplan for funksjonshemma 1998-2001, s. 15).

Internasjonalisering

Det er et ønske fra høgskolens side om å øke student- og lærerutvekslingen med utlandet. Alle studenter skal i utgangspunktet ha samme mulighet til å delta i studieprogrammer i andre land. Dette kan gi studenter med funksjonsnedsettelse noen ekstra utfordringer, uten at vi kan beskrive disse i detalj i dag. En måte å starte arbeidet mot økt utveksling også for studenter med redusert funksjonsevne, er å ta utgangspunkt i samarbeidsavtaler, og diskutere disse med samarbeidspartnere. I tillegg kan det være nødvendig å gå aktivt ut i forhold til å stimulere studenter til utenlandsopphold.

Studentsamskipnaden (SiT)
Studentsamskipnaden yter tjenester til studenter på mange områder. Gjennom samarbeidet ved Lucas-senteret har høgskolen et nært samarbeide SiT om velferd for studenter med redusert funksjonsevne. Samarbeidet er også viktig i arbeidet mot å øke graden av universelt utformede omgivelser. I sine mål for virksomheten fokuserer SiT på at deres tjenester skal være tilgjengelige for alle studenter ved HiST (vedlegg II).

5. Mål og tiltaksplan  2006 - 2009 

Informasjon

Målsetting:

· Generell informasjon om virksomheten er tilgjengelig for alle via en enhetlig informasjonskanal.

· Potesielle søkere og høgskolens studenter kan hente informasjon om studietilbud fra høgskolens nettsider.

· Informasjon om kontaktpersoner og ansvarsforhold ved avdelingene og rådgivningstjenesten ved Lucas-senteret er lett tilgjengelig for alle.

· Høgskolens nettside har informasjon om hvilke muligheter for tilrettelegging som er tilgjengelig for studenter med redusert funksjonsevne. 

· Høgskolens nettside har lenker til aktuelle nettsteder for studenter med redusert funksjonsevne.

· Studenter opplever å bli møtt med tillit og respekt i kontakt med høgskolens ansatte.

	Tiltak
	Tidsaspekt
	Ansvarlig
	Merknader

	Utvikle høgskolens nettside med universelle løsninger


	Perioden
2006 -2009
	
	Arbeidet sees i sammenheng med WEB-prosjektet for høgskolens hjemmeside på internett.

	Utarbeide informasjonsbrosjyre om Lucas-senteret
	2006
	SiT, HiST og NTNU
	

	Utarbeide saksbehandlingsregler for individuell veiledning og tilrettelegging ved HiST. Legges på høgskolens hjemmeside.
	2007
	Høgskoledirektør
	

	Avklare ansvarsforhold i saker som gjelder studenter som trenger tilrettelegging
	2006
	Høgskoledirektør
	

	Utarbeide en oversikt over muligheter for pedagogisk tilrettelegging. Legges på  høgskolens hjemmeside.
	 Jevnlig
(2006 – 2009)
	Høgskoledirektør
	

	Jevnlig oppdatering av informasjon om kontaktpersoner ved avdelingene og Lucas-senteret
	Jevnlig
(2006 – 2009)
	Høgskoledirektør
	

	Legge inn informasjon om læringsmiljøutvalgets arbeid på høgskolens nettsider.
	Jevnlig
(2006 – 2009)
	Læringsmiljø-utvalget
	

	All informasjon skal være tilgjengelig i servicesenter
	Jevnlig

(2006 – 2009)
	Høgskoledirektør
	

	Utarbeide og ajourholde en oversikt over aktuelle nettsteder for studenter med nedsatt funksjonsevne til høgskolens hjemmeside.
	Jevnlig
(2006 – 2009)
	Høgskoledirektør
	


Pedagogisk tilretteleggning/læringsmiljø

Mål:

· Forelesninger, veiledning og litteratur er tilgjengelig for alle studenter.

· Høgskolen tenker utradisjonelt og kreativt i forhold til å legge tilrette for studenter med særskilte behov i forbindelse med praksis og/eller eksamen.

· Høgskolen har en enhetlig måte å møte og behandle studenter som trenger tilrettelegging ved eksamen.

· Høgskolen har anskaffet og gir studenter tilbud om bruk av tekniske hjelpemidler for lesning og skriving.

· Hvert studiested har tilstrekkelig antall undervisningsrom som er tilgjengelige for alle studenter.

	Tiltak
	Tidsaspekt
	Ansvarlig
	Merknader

	Utarbeide forslag til kurs for ansatte, om hva en funksjonsnedsettelse kan bety, og om hva som kan gjøres pedagogisk, for studenter og lærere.
	2006 
	Høgskoledirektør
	

	Kartlegge læringsmiljøet for synshemmede studenter ved HiST


	Jan.-mars. 2006
	Program for ergoterapeututd.
	Kartleggingen gjøres som et prosjekt for studenter i tredje studieår

	Arrangere kurs for fagansatte om muligheter for tilrettelegging av eksamen 
	Jevnlig
(2006 – 2009)
	Høgskoledirektør
	

	Utnytte mulighetene i It’s learning slik at den er tilgjengelig for syns- og hørselshemmede
	Jevnlig
(2006 – 2009)
	Høgskoledirektør
	

	Gjøre forelesningsnotater tilgjengelige for studenter med lese- og skrivevansker gjennom It’s learning eller ved andre måter 
	Jevnlig
(2006 – 2009)
	Dekaner
	Tas opp i møte med dekaner

	Kartlegge erfaringer og behov i tilknytning til tilrettelegging i praksis
	Jevnlig
(2006 – 2009)
	Dekaner
	

	Avklare ansvarsforhold knyttet til økonomi ved tilrettelegging, mellom Lucas-senteret og avdelingene.
	 2006
	Høgskoledirektør
	

	Innkjøp av LingDys-lisenser til alle avdelinger
	 2007
	Høgskoledirektør
	

	Innkjøp av scanner for overføring av tekst til tale
	Perioden
2006 - 2009
	Høgskoledirektør
	Plasseres på Lucas-senteret

	Innkjøp av teleslynger, mikrofoner, kobling til avspillingsutstyr m.m.
	 2006
	Høgskoledirektør
	


Fysisk tilrettelegging

Målsetting:

· Bygningsmasse og uteområder er oppgradert i forhold til universelle løsninger.

· Ansatte ved HiST har økt kunnskap om tilgjengelighet for alle.
	Tiltak
	Tidsaspekt
	Ansvarlig
	Merknader

	Kartlegging av tilgjengelighet ved all bygningsmasse og utearealer som brukes av studenter
	Perioden
2006 - 2009
	Høgskoledirektør
	Ved AHS er deler av en kartlegging gjennomført i 2005 

Samarbeid med SiT

	Nødvendige tiltak som kommer fram ved kartlegging av bygningsmassen
	Perioden
2006 - 2009
	Høgskoledirektør
	Tiltak, tidsfrister og ansvarlige skrives inn i planen når den evalueres underveis

	Universelle løsninger for merking og skilting ved HiST
	Perioden
2006 - 2009
	Høgskoledirektør
	

	Formidle informasjon til høgskolens ansatte om allergifremkallende planter, stoffer, gulvbelegg o.l.
	Perioden
2006 - 2009
	Høgskoledirektør
	

	Sørge for et røykfritt miljø
	2006 
	Høgskoledirektør
	


Internasjonalisering

Målsetting:

· HiST stimulerer studenter med redusert funksjonsevne til å ta deler av studiet i utlandet, og tar imot utenlandske studenter med funksjonsnedsettelse.
	Tiltak
	Tidsaspekt
	Ansvarlig
	Merknader

	Gjennomgang av samarbeidsavtaler og diskusjon med  studiesteder i andre land, for å tydeliggjøre muligheter, begrensninger og aktuelle tiltak ved den enkelte utdanningsinstitusjon. 
	Perioden
2006 - 2009
	Høgskoledirektør/

dekaner
	Samarbeide med SiT og NTNU,
særlig bolig.

	Bruke hjemmesiden til å informere studenter.
	Jevnlig
2006 - 2009
	Høgskoledirektør/dekaner
	


Vedlegg I

Tabellarisk oversikt over mulig tilrettelegging ved eksamen

	Studenter med lese-og skrivevansker
	Utvidet tid

Bruk av pc

Bruk av sekretær (krever enerom)

Opplest eksamensoppgave

Alternativ eksamensform

Tilrettelagt programvare

Anonymisert dysleksiattest

	Studenter med bevegelseshemming og/eller motoriske vansker
	Tilpasset bord og/eller stol

Bruk av sekretær (krever enerom)

Bruk av pc

Utvidet tid

Spesielt utstyr (mus, tastatur og lignende)

Alternativ eksamensform

Assistent

	Studenter med allergier
	Utvidet tid

Enerom
Parfymefrie/røykfrie/dyrehårsfrie eksamensvakter

	Studenter med rygg-, nakke- og skrivearmproblematikk
	Utvidet tid

Tilpasset bord og/eller stol

Bruk av pc

Ergonomisk utstyr

Hvilerom

Alternativ eksamensform

	Studenter med psykiske problemer, eksamensangst eller lignende
	Utvidet tid

Hvilerom

Enerom

Støttekontakt 

Alternativ eksamensform

	Studenter med hørselshemming
	Tegnspråktolk ved muntlig eksamen

Alternativ eksamensform ved muntlig eks.

Bruk av pc

Utvidet tid

	Studenter med synshemming
	Assistent

Oppgavene i punktskrift eller i elektronisk form


Vedlegg II:

SiTs velferdstilbud skal være tilgjengelig for alle studenter ved HiST

Mål:
De tjenester som SiT har ansvaret for, skal være tilrettelagt slik at de på en tilfredsstillende måte kan imøtekomme behovet til alle studenter.

Tiltak

For SiT Velferd betyr dette:

· Alle tjenester som SiT Velferd har ansvaret for skal være tilgjengelig for studenter med funksjonshemming. 

· SiT vil utvide sitt rådgivingstilbud til studenter. 

· SiT vil ta aktiv del i det arbeid som er tillagt LMU, ”Rådet for studenter med funksjonshemming” og Lucas-samarbeidet.

For SiT Bolig betyr dette: 
· SiT skal disponere boliger som representerer et tilbud til studenter med funksjonshemming.

· Studenter med funksjonshemming har prioritet ved tildeling av boliger.

Det innebærer at dersom en student får plass ved HiST etter at semesteret er startet, vil det bli arbeidet aktivt for at vedkommende skal få en bolig med en tilfredsstillende utforming.

· Der hvor en enkelt student har behov for tilpasninger ut over vår universelle standard, vil SiT i den grad det er mulig, foreta tilpassninger. Som eksempel kan nevnes: Skifting av kjøkkenbenk slik at den kan tilpasses studenter som bruker rullestol, øke lysstyrken i boliger som benyttes av svaksynte, montere lysvarsling for brannalarm og ringeklokke der boligen benyttes av døve.

For SiT Eiendom betyr dette: 

· Alle nye boliger som bygges skal i prinsippet tilpasses besøksstandard, så sant dette

ikke strider mot andre offentlige krav. (UFDs kostnadsgrenser, kommunale krav til tomteutnyttelse, høyde ol.)

· Alle aktivitetsbygg hvor SiT er eier skal være tilgjengelig for alle.

For SiT Kafe betyr dette:

· HiST har ansvaret for at serveringsstedene er tilgjengelig for alle. Som driver av serveringsstedene skal SiT bidra aktivt til at alle spisesteder er tilrettelagt slik at de også kan benyttes av studenter med funksjonshemming.

· SiT skal tilrettelegge mattilbudet slik at serveringsstedene kan imøtekomme de vanligste behov for spesialkost. Ved spesielle behov kan det avtales eget opplegg med det enkelte serveringssted.

For SiT Tapir betyr dette:

· Alle SiT Tapirs butikker skal være tilgjengelig for alle. Som driver av bokhandler og storkiosker skal SiT bidra aktivt til at alle butikkenheter er tilrettelagt slik at de også

kan benyttes av studenter med funksjonshemming.

· Ved behov kan det opprettes særavtaler med den enkelte student som går ut over det ordinære tilbudet .”

